Il-Kap tal-Oppożizzjoni Simon Busuttil qal li l-ġimgħa d-dieħla l-Partit Nazzjonalista se jressaq mozzjoni privata biex klieb ma jitħallewx il-ħin kollu biċ-ċinga. Qal li l-istess abbozz jispeċifika li huwa inaċċettabbli li klieb jitlibbsu choke collars . F'konferenza tal-aħbarijiet dalgħodu, Simon Busuttil sostna li huwa faċli li mill-Oppożizzjoni tgħid kliem ta' kundanna meta jittellgħu fuq il-midja soċjali ritratti ta' annimali maħqura. Madankollu sostna li issa wasal iż-żmien li l-pajjiż juri li huwa ċivilizzat biżżejjed biex jieħu azzjoni kontra l-moħqrija tal-annimali. Intervjena wkoll il-kelliem tal-Oppożizzjoni għall-Ħarsien tal-Annimali Mario Galea, li rrefera għal każ ta' qattusa li traqqdet wara li ttajret minn karozza fil-Belt Valletta, mingħajr ma ġew konsultati s-sidien tagħha. Reazzjoni mill-Gvern Intant b'reazzjoni, is-Segretarjat Parlamentari għall-Biedja, Sajd u Drittijiet tal-Annimali fakkar li kif iddikjara ftit jiem ilu fuq il-mezzi tax-xandir, dan is-suġġett diġà kien qed jiġi diskuss mill- Animal Welfare Council bl-għan li jippreżenta proposti konkreti f'dan ir-rigward fiż-żmien li ġej. Wara li dawn jiġu evalwati min-nies tekniċi u legali, jiġu implimentati.